**Cynllun Yswiriant Bywyd y Coronafeirws**

**Y Gwasanaeth Iechyd Gwladol a Gofal Cymdeithasol (Cymru) 2020**

***Rhagymadrodd***

1. Mae'r system iechyd a gofal cymdeithasol yn arwain ymateb Llywodraeth Cymru i'r pandemig. Mae system GIG a gofal cymdeithasol gwbl weithredol a chynhwysfawr yn hanfodol i achub bywydau a threchu clefyd y coronafeirws.
2. Roedd y system eisoes o dan bwysau cyn y pandemig, gyda chamau yn cael eu cymryd i recriwtio rhagor o staff i lenwi bylchau yn y gweithlu a chynyddu capasiti gwasanaethau. Mae'r pandemig yn cynyddu'r galw am y gwasanaethau hanfodol hyn. Mae nyrsys a meddygon wedi ymddeol yn cael eu hannog i ddychwelyd i'r rheng flaen, mewn sefyllfaoedd lle maent yn wynebu risg gynyddol o gymharu â gweddill y boblogaeth. Er mwyn sicrhau y caiff y gwasanaethau cywir eu darparu yn y man cywir ac y caiff adnoddau eu defnyddio lle mae eu hangen fwyaf, mae'r system iechyd a gofal cymdeithasol gyfan yn cydweithio i ddarparu gwasanaeth integredig.
3. Wrth ddarparu'r gwasanaethau hanfodol hyn, mae staff gwasanaethau iechyd a gofal cymdeithasol rheng flaen yn dod i gysylltiad agos, parhaus a phersonol â chleifion ac eraill sydd â'r coronafeirws neu glefyd y coronafeirws neu yr amheuir bod ganddynt y coronafeirws neu glefyd y coronafeirws, sy'n golygu bod cadw pellter cymdeithasol yn amhosibl. Mae'n hanfodol bod y cleifion hyn yn cael y gofal cywir.
4. Wrth sicrhau bod y system hanfodol hon yn parhau, mae'r cynllun hwn yn cydnabod y risgiau uwch y bydd staff y GIG a staff gofal cymdeithasol yn eu hwynebu wrth gyflawni eu dyletswyddau yn ystod y cyfnod eithriadol hwn. Mae'n briodol, felly, fod y gweithwyr hyn yn rheng flaen yr ymateb meddygol i'r pandemig yn cael yswiriant ychwanegol o gofio ein bod yn gofyn iddynt ddychwelyd i'r gwaith neu barhau i weithio er gwaethaf y risg gynyddol y cânt eu hamlygu i'r feirws.
5. Fodd bynnag, mae lefel y diogelwch ariannol sydd ar gael i staff y GIG a staff gofal cymdeithasol sy'n marw yn y swydd yn amrywio. Mae staff gofal cymdeithasol yn annhebygol o allu cael yswiriant bywyd galwedigaethol. Mae'r rhan fwyaf o staff y GIG yn gymwys i gael budd-dal marwolaeth yn y swydd drwy Gynllun Pensiwn y GIG. Fodd bynnag, nid yw pob aelod o staff yn dewis cymryd rhan yn y cynllun. Mae staff y GIG sydd wedi ymddeol yn ddiweddar ac sy'n dychwelyd i wasanaethu yn cael yswiriant llai gwerthfawr, a hynny am iddynt gael cyfandaliad di-dreth mawr pan wnaethant ymddeol. Fel rhan o bensiwn y GIG, gwarentir y bydd pob un o bensiynwyr y GIG yn cael gwerth pum mlynedd o daliadau pensiwn o leiaf, gyda'r gweddill yn cael ei dalu i fuddiolwyr os byddant yn marw o fewn pum mlynedd i ymddeol.

6. Mae Gweinidogion Cymru wedi penderfynu talu cyfandaliad o £60,000 mewn perthynas â marwolaeth aelodau o staff y GIG a staff gofal cymdeithasol (gan gynnwys mewn perthynas â marwolaeth a ddigwyddodd cyn i'r Cynllun hwn gael ei sefydlu) os gall Gweinidogion Cymru yn rhesymol ddod i'r casgliad, yn unol â rheolau'r cynllun, fod marwolaeth yr unigolyn wedi'i achosi gan y coronafeirws.

7. Gwneir taliadau yn unol â Chynllun arbennig a sefydlwyd gan Weinidogion Cymru. Bydd y Cynllun yn gwneud taliadau mewn perthynas â marwolaethau a achoswyd gan y coronafeirws ac a ddigwyddodd hyd at 25 Mawrth 2022 (yn unol â'r adeg pan ddisgwylir i ddarpariaethau Deddf y Coronafeirws 2020 ddod i ben). Ni wneir taliadau mewn perthynas ag unrhyw gais a wneir fwy na chwe mis ar ôl y dyddiad hwnnw.

8. Nid Cynllun cyffredinol i bawb a gyflogir yn y sector iechyd a'r sector gofal cymdeithasol yw hwn. Fe'i darperir ar gyfer y rhai sy'n wynebu risg uchel o gael y coronafeirws oherwydd natur eu swydd sy'n cynnwys rhoi triniaeth neu ofal meddygol i unigolion sy'n dioddef o'r clefyd neu ddarparu gwasanaethau cysylltiedig eraill yn agos at unigolion o'r fath. Mae'n cydnabod y risgiau o ystyried y pwysau ar y system, a'i gweithlu, wrth ddarparu'r gwasanaeth hanfodol hwn.

9. Mae'r cyfandaliad yn fudd-dal anghyfrannol gyda'r gost yn cael ei thalu gan Lywodraeth Cymru. Caiff ei dalu yn ychwanegol at unrhyw fudd-dal marwolaeth o aelodaeth o gynllun pensiwn y mae'r unigolyn wedi cyfrannu ato: ni fydd unrhyw wrthbwyso. Nid oes unrhyw bensiwn goroeswyr i'w dalu i ddibynyddion o dan y Cynllun hwn Caiff pensiynau o'r fath eu talu drwy gynlluniau pensiwn galwedigaethol.

10. Mae'r ddogfen hon yn amlinellu'r rheolau'r Cynllun.

**Rhan 1 Rhagarweiniol**

**1. Sefydlu Cynllun Yswiriant Bywyd y Coronafeirws y Gwasanaeth Iechyd Gwladol a Gofal Cymdeithasol (Cymru) 2020, enwi, cychwyn, cymhwyso a dehongli**

1.1. Sefydlir cynllun i dalu cyfandaliad yn dilyn marwolaeth gymwys mewn perthynas ag unigolyn cymwys yn unol â'r darpariaethau a nodir yn y Cynllun hwn.

1.2 Mae'r Cynllun hwn—

(a) yn cael ei enwi'n Gynllun Yswiriant Bywyd y Coronafeirws y Gwasanaeth Iechyd Gwladol a Gofal Cymdeithasol (Cymru) 2020;

(b) yn weithredol o 19 Mehefin 2020;

(c) yn gymwys i Gymru yn unig.

1.3 Mae i'r ymadroddion a restrir yng ngholofn 1 o'r Tabl yn yr Atodlen yr ystyr a roddir gan yr eitem gyfatebol yng ngholofn 2.

**Rhan 2 Llywodraethu**

**2. Rheolwr y Cynllun a hyd y Cynllun**

2.1. Gweinidogion Cymru yw rheolwr y Cynllun.

2.2. Caiff Gweinidogion Cymru drefnu i unrhyw un neu bob un o swyddogaethau rheolwr y Cynllun o dan y Cynllun hwn gael ei chyflawni neu eu cyflawni ar ran rheolwr y Cynllun gan un person neu fwy ac, yn benodol gan Awdurdod Gwasanaethau Busnes y GIG.

2.3 Bydd y Cynllun yn weithredol o 19 Mehefin 2020 tan ddyddiad gorffen y Cynllun.

2.4 Dyddiad gorffen y Cynllun yw 25 Mawrth 2022.

2.5 Caiff rheolwr y Cynllun benderfynu gwneud y canlynol;

(a) ymestyn dyddiad gorffen y Cynllun;; a/neu

(b) dod â dyddiad gorffen y Cynllun ymlaen, ond dim ond os oes cyfnod o chwe mis o leiaf rhwng dyddiad cyhoeddi penderfyniad (gweler paragraff 2.6) i newid dyddiad gorffen y Cynllun a dyddiad gorffen diwygiedig y Cynllun y caiff wneud hynny.

2.6 Mae'n rhaid cyhoeddi unrhyw benderfyniad i newid dyddiad gorffen y Cynllun o dan baragraff 2.5.

**Rhan 3 Unigolion cymwys**

**3. Unigolion cymwys**

3.1. Mae person yn unigolyn cymwys at ddibenion y Cynllun—

(a) os oedd y person yn cael ei gyflogi i ddarparu gwasanaeth fel rhan o'r gwasanaeth iechyd neu ddarparu gofal a chymorth;

(b) os nad oedd y person yn cael ei gyflogi fel gwirfoddolwr oni bai bod yr unigolyn yn Wirfoddolwr a oedd yn Weithiwr Gofal Iechyd Proffesiynol Cofrestredig;

(c) os oedd y person yn un o'r canlynol—

(i) person y mae paragraph 4.1, 4.2 neu 5.1 yn gymwys iddo; neu

(ii) gwirfoddolwr a oedd yn weithiwr gofal iechyd cofrestredig;

(d) os yw rheolwr y Cynllun wedi'i fodloni, yn seiliedig ar y dystiolaeth, fod y person wedi'i amlygu i risg uchel o gael y Coronafeirws o dan amgylchiadau lle na allai yn rhesymol osgoi'r risg honno oherwydd natur a lleoliad y gwaith yr oedd wedi'i gontractio i'w wneud.

**4. Gweithwyr y gwasanaeth iechyd**

4.1. Mae'r paragraff hwn yn gymwys i berson a gyflogir neu a gymerir ymlaen–

(a) gan un o gyrff y GIG;

(b) gan unrhyw gorff statudol arall a sefydlwyd o dan ddeddfiad a wnaed gan Weinidogion Cymru mewn perthynas â'r gwasanaeth iechyd;

(c) yn unol â chontract ag un o gyrff y GIG ar gyfer darparu staff neu wasanaethau i'r gwasanaeth iechyd lle mae'r unigolyn yn ymwneud â darparu'r gwasanaethau hynny; neu

(d) gan awdurdod lleol i ddarparu gwasanaethau iechyd cyhoeddus; neu

(e) yn unol â chontract ag un o gyrff y GIG ar gyfer darparu gwasanaeth iechyd cyhoeddus lle mae'r unigolyn yn ymwneud â darparu'r gwasanaethau hynny.

4.2. Mae'r paragraff hwn yn gymwys i berson sy'n darparu gwasanaethau yn rhinwedd neu yn unol ag–

(a) contract APMS;

(b)contract neu gytundeb rhwng un o ymddiriedolaethau'r GIG neu ymddiriedolaeth sefydledig a darparwr addysg uwch sy'n ymdrin â darparu gwasanaethau'r GIG;

(c) trefniant gydag Archwiliadau Iechyd Llygaid Cymru;

(d) contract Gwasanaethau Deintyddol Cyffredinol;

(e) contract Gwasanaethau Meddygol Cyffredinol;

(f) trefniant i ddarparu Gwasanaethau Offthalmig/Gofal Llygaid Cyffredinol;

(g) trefniant i ddarparu Gwasanaethau Fferyllol Cyffredinol;

(h) contract awdurdod lleol ar gyfer darparu gwasanaethau iechyd neu ofal cymdeithasol;

(i)      trefniant i ddarparu Gwasanaeth Golwg Gwan;

(j) cytundeb PDS; neu

(k) cytundeb PMS.

**5. Aelod o'r gweithlu gofal cymdeithasol**

5.1 Mae aelodau o'r gweithlu gofal cymdeithasol yn unigolion a gyflogir neu a gymerir ymlaen o dan—

(a) contract gwasanaeth,

(b) contract ar gyfer gwasanaethau, neu

(c) prentisiaeth,

mewn cysylltiad â darparu gwasanaethau gofal cymdeithasol, gofal a ariennir gan y GIG, neu ddarparu gwasanaeth rheoleiddiedig perthnasol gan ddarparwr cofrestredig.

5.2 At ddibenion y paragraff hwn–

(a) ystyr darparwr cofrestredig yw person sydd wedi'i gofrestru o dan adran 7 o Ddeddf Rheoleiddio ac Arolygu Gofal Cymdeithasol (Cymru) 2016;

(b) ystyr gwasanaeth rheoleiddiedig yw—

(i) gwasanaeth cartref gofal, neu

(ii) gwasanaeth cymorth cartref;

(c) mae unigolion a gyflogir neu a gymerir ymlaen mewn cysylltiad â darparu gwasanaethau gofal cymdeithasol yn cynnwys unigolion a gyflogir neu a gymerir ymlaen gan dderbynydd taliadau uniongyrchol a wneir yn unol â rheoliadau a wnaed o dan adran 50 neu adran 51 o Ddeddf Gwasanaethau Gofal a Llesiant (Cymru) 2014.

**Rhan 4 Cyfandaliad yn dilyn Marwolaeth Gymwys**

**6. Talu o dan y Cynllun**

6.1. Caiff rheolwr y Cynllun wneud un cyfandaliad o £60,000 mewn perthynas â marwolaeth gymwys i gynrychiolwyr personol yr unigolyn cymwys os gwneir cais cyn neu ar y dyddiad chwe mis ar ôl dyddiad gorffen y Cynllun.

**7. Marwolaeth gymwys**

7.1 Mae marwolaeth yn farwolaeth gymwys os yw naill ai paragraff 7.2 neu 7.3 yn gymwys.

7.2 Mae'r paragraff hwn yn gymwys—

(a)        os oedd yr ymadawedig yn unigolyn cymwys neu, o dan amgylchiadau eithriadol, er nad yw'r ymadawedig yn unigolyn cymwys, os yw rheolwr y Cynllun o'r farn, ar ôl ystyried y rhagymadrodd a dibenion y Cynllun, y dylid ei drin ar yr un sail ag unigolyn cymwys;

(b)        os oedd yr unigolyn wedi marw cyn dyddiad gorffen y Cynllun;

(c)        os yw rheolwr y Cynllun yn rhesymol fodlon—

(i) bod yr unigolyn cymwys yn debygol o fod wedi cael y Coronafeirws wrth wneud ei waith;

(ii) bod yr unigolyn cymwys wedi dangos symptomau Clefyd y Coronafeirws gyntaf—

(aa) o fewn y cyfnod o 14 diwrnod, neu

(bb) y cyfryw gyfnod arall ag y caiff rheolwr y Cynllun ei ystyried ar sail tystiolaeth feddygol,

ar ôl cael ei amlygu i'r Coronafeirws wrth wneud ei waith;

(iii) mai'r clefyd oedd unig achos neu brif achos y farwolaeth.

            7.3 Mae'r paragraff hwn yn gymwys—

(a)        os oedd yr ymadawedig yn unigolyn cymwys neu, o dan amgylchiadau eithriadol, er nad yw'r ymadawedig yn unigolyn cymwys, os yw rheolwr y Cynllun o'r farn, ar ôl ystyried y rhagymadrodd a dibenion y Cynllun, y dylid ei drin ar yr un sail ag unigolyn cymwys;

            (b)        os oedd yr unigolyn wedi marw cyn dyddiad gorffen y Cynllun;

(c)        os yw rheolwr y Cynllun yn fodlon—

(i) bod yr unigolyn cymwys yn darparu gwasanaethau fel rhan o wasanaeth iechyd y GIG neu'n darparu gofal a chymorth i unigolion â'r Coronafeirws neu Glefyd y Coronafeirws;

(ii) bod cyflawni'r swyddogaethau hynny yn debygol o fod wedi cyfrannu at y farwolaeth.

**Rhan 5 Ymhoniadau anwir a gwybodaeth a ataliwyd**

**8. Ymhoniadau anwir a gwybodaeth a ataliwyd**

8.1. Oni fydd wedi'i fodloni y byddai hynny'n anghyfiawn, caiff rheolwr y Cynllun wneud y canlynol–

(a) gwrthod gwneud taliad o dan y Cynllun hwn; neu

(b) adennill unrhyw daliad a wnaed o dan y Cynllun hwn,

os bydd wedi'i fodloni bod buddiolwr neu gyflogwr yr unigolyn cymwys wedi gwneud ymhoniad anwir neu wedi atal gwybodaeth neu wedi derbyn taliad o dan gynllun y cyfeirir ato ym mharagraff 10.2 ac, o ganlyniad i hynny, fod y buddiolwr wedi cael cyfandaliad o dan y Cynllun hwn na fyddai ganddo'r hawl i'w gael fel arfer.

8.2. Os bydd rheolwr y Cynllun, o dan baragraff 8.1–

(a) yn gwrthod gwneud taliad, neu

(b) yn penderfynu adennill taliad,

bydd yn rhaid i reolwr y Cynllun roi hysbysiad ysgrifenedig o'r bwriad i wrthod gwneud y cyfandaliad neu ei adennill i'r buddiolwr a'r cyflogwr.

8.3. Caiff buddiolwr neu gyflogwr yr unigolyn cymwys gyflwyno sylwadau o fewn 28 diwrnod i'r dyddiad y rhoddwyd yr hysbysiad iddo o dan baragraff 8.2 uchod.

8.4. Ar ôl ystyried y dystiolaeth ac unrhyw sylwadau a gyflwynwyd, bydd yn rhaid i reolwr y Cynllun roi hysbysiad ysgrifenedig i fuddiolwr a chyflogwr yr unigolyn cymwys–

(a) yn cadarnhau'r penderfyniad; neu

(b) yn gwrthdroi'r penderfyniad ac yn gwneud y taliad neu, yn ôl y digwydd, yn peidio ag adennill y taliad.

**Rhan 6 Cyffredinol**

**9. Yr effaith ar hawliau a buddiannau sy'n bodoli eisoes**

9.1. Ni fydd taliad o dan baragraff 6.1 yn effeithio ar unrhyw hawl, braint na budd a gafwyd neu a gronnwyd o dan unrhyw gynllun pensiwn cofrestredig, contract neu orchymyn llys sy'n bodoli eisoes sy'n deillio o'r farwolaeth ddywededig.

9.2. Mae buddiannau’r Cynllun hwn yn ychwanegol at unrhyw hawl i daliad a all fod gan yr unigolyn cymwys o dan unrhyw gynllun pensiwn cofrestredig, contract neu orchymyn llys.

**10. Adennill dwbl**

#### 10.1 Dim ond unwaith y gwneir cyfandaliad mewn perthynas â phob marwolaeth gymwys o dan y Cynllun hwn.

#### 10.2 Ni wneir cyfandaliad o dan y Cynllun hwn os bydd taliad eisoes wedi'i wneud, neu os bydd yn cael ei wneud, mewn perthynas â marwolaeth yr unigolyn cymwys o dan gynllun a sefydlwyd gan Lywodraeth y DU neu Awdurdod Datganoledig, y mae rheolwr y Cynllun wedi'i fodloni iddo gael ei sefydlu i raddau helaeth at yr un dibenion â'r Cynllun hwn.

**11. Atebolrwydd**

11.1. Nid yw talu cyfandaliad o dan y Cynllun hwn yn golygu bod Gweinidogion Cymru neu unrhyw gyflogwr yn derbyn unrhyw atebolrwydd cyfreithiol mewn perthynas â'r farwolaeth y mae'r cyfandaliad yn cael ei wneud mewn perthynas â hi.

**12. Penderfynu ar gwestiynau**

12.1. Mae'n rhaid cofnodi penderfyniad i wrthod gwneud dyfarniad o dan Ran 4 o'r Cynllun hwn mewn penderfyniad ysgrifenedig gan reolwr y Cynllun.

12.2 Mae'n rhaid i reolwr y Cynllun fabwysiadu gweithdrefn datrys anghydfod a phenderfynu ar unrhyw gwestiynau sy'n codi o dan y Cynllun hwn yn unol â'r weithdrefn honno.

**Atodlen**

|  |  |
| --- | --- |
| **Gair neu ymadrodd** | **Yr ystyr neu gyfeiriad at y ddarpariaeth lle y ceir yr ystyr** |
| gwasanaethau gofal cymdeithasol | yr ystyr yw–  (a) gwasanaethau a ddarperir neu a gomisiynir gan awdurdod lleol yng Nghymru wrth arfer ei swyddogaethau gwasanaethau cymdeithasol;  (b) gwasanaethau a gomisiynir neu a ddarperir gan awdurdod lleol yng Nghymru o dan adran 2 o Ddeddf Llywodraeth Leol 2000 ac sy'n debyg i wasanaeth a allai gael ei ddarparu gan yr awdurdod wrth arfer unrhyw un o'i swyddogaethau gwasanaethau cymdeithasol;  (c) gwasanaethau a ddarperir er mwyn diwallu anghenion unigolyn y mae awdurdod lleol yn eu diwallu drwy wneud taliad uniongyrchol. |
| swyddogaethau gwasanaethau cymdeithasol | fel y'u diffiniwyd gan adran 143 ac Atodlen 2 i Ddeddf Gwasanaethau Cymdeithasol a Llesiant (Cymru) 2014 |
| contract APMS | yr ystyr yw trefniadau o dan adran 41(2)(b) o Ddeddf y Gwasanaeth Iechyd Gwladol (Cymru) 2006 (gwasanaethau meddygol sylfaenol) rhwng Bwrdd Iechyd Lleol a chontractwr APMS. |
| Gofal a chymorth | fel y'u diffiniwyd yn adran 3 o Ddeddf Rheoleiddio ac Arolygu Gofal Cymdeithasol (Cymru) 2016 |
| Y Coronafeirws | fel y'i diffiniwyd gan adran 1 o Ddeddf y Coronafeirws 2020. |
| Clefyd y Coronafeirws | fel y'i diffiniwyd gan adran 1 o Ddeddf y Coronafeirws 2020. |
| Awdurdod Datganoledig | yr ystyr yw:  (a) Gweinidogion yr Alban; neu  (b) un o Adrannau Gogledd Iwerddon. |
| taliad uniongyrchol | yr ystyr yw taliad a wneir yn unol â rheoliadau a wnaed o dan adran 50 neu adran 51 o Ddeddf Gwasanaethau Cymdeithasol a Llesiant (Cymru) 2014. |
| unigolyn cymwys | fel y'i diffiniwyd ym mharagraff 3.1. |
| trefniant gydag Archwiliadau Iechyd Llygaid Cymru; | yr ystyr yw trefniant i ddarparu archwiliadau iechyd llygaid fel y'u comisiynir gan Fyrddau Iechyd Lleol o ran Atodlen 1 i Gyfarwyddiadau Pwyllgor Gwasanaeth Archwiliadau Iechyd Llygaid (Cymru) 2016. |
| Contract Gwasanaethau Deintyddol Cyffredinol | yr ystyr yw contract gwasanaethau deintyddol cyffredinol o dan adran 57 o Ddeddf y Gwasanaeth Iechyd Gwladol (Cymru) 2006. |
| Contract Gwasanaethau Meddygol Cyffredinol | yr ystyr yw contract o dan adran 42 o Ddeddf y Gwasanaeth Iechyd Gwladol (Cymru) 2006 neu o dan erthygl 13 o Orchymyn Darpariaethau Trosiannol a Chanlyniadol y Gwasanaethau Meddygol Cyffredinol (Cymru) 2004 (OS 2004/477). |
| Trefniant i ddarparu Gwasanaethau Offthalmig/Gofal Llygaid Cyffredinol; | yr ystyr yw–  (a) cael eich cynnwys mewn rhestr offthalmig neu atodol er mwyn ymrwymo i ddarparu, neu helpu i ddarparu, wasanaethau offthalmig cyffredinol o dan Reoliadau’r Gwasanaeth Iechyd Gwladol (Gwasanaethau Offthalmig Cyffredinol) 1986 (OS 1986/975) neu Reoliadau’r Gwasanaeth Iechyd Gwladol (Rhestr Atodol Gwasanaethau Offthalmig Cyffredinol) a (Gwasanaethau Offthalmig Cyffredinol (Diwygio a Diwygiad Canlyniadol) (Cymru) 2006 (OS 2006/181); neu  (b) trefniadau rhwng bwrdd iechyd lleol ac unigolyn sydd wedi'i gofrestru ar y cyfryw restr offthalmig neu atodol ar gyfer darparu gwasanaethau offthalmig neu wasanaethau gofal llygaid eraill. |
| trefniant i ddarparu Gwasanaethau Fferyllol Cyffredinol; | cael eich cynnwys ar restr fferyllol a gynhelir gan fwrdd iechyd lleol ar gyfer darparu gwasanaethau fferyllol yn enwedig drwy ddarparu cyffuriau o dan Ran 2 o Reoliadau’r Gwasanaeth Iechyd Gwladol (Gwasanaethau Fferyllol) (Cymru) 2013 (OS 2013/898). |
| gwasanaeth iechyd | yr ystyr yw'r gwasanaeth iechyd y cyfeirir ato yn adran 1(1) o Ddeddf y Gwasanaeth Iechyd Gwladol (Cymru) 2006. |
| trefniant i ddarparu Gwasanaethau Golwg Gwan | yr ystyr yw trefniant i ddarparu asesiadau a chymorth adsefydlu gwasanaethau golwg gwan fel y'u comisiynir gan Fyrddau Iechyd Lleol o ran Atodlen 1 i Gyfarwyddiadau Pwyllgor Gwasanaethau Golwg Gwan (Cymru) 2016. |
| Corff y GIG | mae iddo'r ystyr a roddir iddo yn adran 206 o Ddeddf y Gwasanaeth Iechyd Gwladol (Cymru) 2006 |
| Gofal a ariennir gan y GIG | yr ystyr yw gofal personol a ariennir gan Fwrdd Iechyd Lleol er mwyn bodloni hawl unigolyn i gael –  (a) gofal iechyd parhaus y GIG; neu  (b) gofal nyrsio a ariennir gan y GIG. |
| gwasanaethau iechyd y GIG | yr ystyr yw unrhyw fath o wasanaethau iechyd a ddarperir fel rhan o'r gwasanaeth iechyd a barheir o dan adran 1(1) o Ddeddf y Gwasanaeth Iechyd Gwladol (Cymru) 2006 ac sy'n cynnwys gwasanaethau a gomisiynir a gwasanaethau a roddir ar gontract allanol. |
| Cytundeb PDS | yr ystyr yw cytundeb i ddarparu gwasanaethau deintyddol sylfaenol yn unol â  threfniadau adran 64 (gweler Deddf y Gwasanaeth Iechyd Gwladol (Cymru) 2006). |
| cynrychiolwyr personol | yr ystyr yw person sydd wedi cael grant i weinyddu ystad person ymadawedig. |
| Cytundeb PMS | yr ystyr yw cytundeb i ddarparu gwasanaethau meddygol sylfaenol yn unol  ag–  (a) trefniadau adran 50 (gweler Deddf y Gwasanaeth Iechyd Gwladol (Cymru) 2006); neu  (b) cytundeb dros dro o dan Ran 4 o Orchymyn Darpariaethau Trosiannol a Chanlyniadol y Gwasanaethau Meddygol Cyffredinol a'r Gwasanaethau Meddygol Personol 2004 (OS 2004/865). |
| marwolaeth gymwys | fel y'i diffiniwyd ym mharagraff 7 |
| gweithiwr gofal iechyd proffesiynol cofrestredig | yr ystyr yw gweithiwr proffesiynol sydd wedi'i gofrestru gan y cyrff canlynol i ddarparu gwasanaethau iechyd y GIG–  a) y Cyngor Meddygol Cyffredinol;  b) y Cyngor Deintyddol Cyffredinol;  c) y Cyngor Optegol Cyffredinol;  d) y Cyngor Osteopathig Cyffredinol;  e) y Cyngor Ceiropractig;  f) y Cyngor Fferyllol Cyffredinol;  g) y Cyngor Nyrsio a Bydwreigiaeth;  h) y Cyngor Proffesiynau Iechyd a Gofal. |
| gwirfoddolwr sy'n weithiwr gofal iechyd cofrestredig; | yr ystyr yw unigolyn nad yw'n cael ei dalu am y gwaith y cyfeirir ato ym mharagraff 3.1(a) ac sydd—  a) yn weithiwr gofal iechyd cofrestredig;  b) yn darparu gwasanaethau iechyd y GIG o fewn cwmpas ei broffesiwn gofal iechyd cofrestredig. |
| Cynllun | yr ystyr yw'r Cynllun a sefydlir gan y ddogfen hon. |
| Rheolwr y Cynllun | fel y'i diffiniwyd ym mharagraff 2.1. |